b'\n_START_ARTICLE_\nOperacija Jubilee\n_START_SECTION_\nPredhodni dogodki\n_START_PARAGRAPH_\nZa\xc4\x8detek leta 1942 za Zdru\xc5\xbeeno kraljestvo ni bil ni\xc4\x8d kaj obetaven kljub temu, da so v vojno vstopile ZDA, saj Ameri\xc4\x8dani nanjo \xc5\xa1e zdale\xc4\x8d niso bili pripravljeni. V tem \xc4\x8dasu je dr\xc5\xbeava do\xc5\xbeivela vrsto neuspehov v Atlantskem oceanu, severni Afriki in Aziji. Poleg voja\xc5\xa1kih neuspehov se je s strani Sovjetske zveze na Zdru\xc5\xbeeno kraljestvo izvajal velik politi\xc4\x8dni pritisk, saj je Stalin \xc5\xbeelel, da bi zahodni zavezniki odprli drugo fronto na zahodu, s katero bi nekoliko razbremenili Rde\xc4\x8do armado, ki se je v tistem \xc4\x8dasu borila za lastno pre\xc5\xbeivetje. Sovjetski pritisk so podprle tudi ZDA. Zdru\xc5\xbeenemu kraljestvu tako ni preostalo drugega, kot da za\xc4\x8dne iskati mo\xc5\xbenosti za ve\xc4\x8dji napad na nem\xc5\xa1ke enote v zahodni Evropi._NEWLINE_Britanci so takrat \xc5\xbee nekaj \xc4\x8dasa uporabljali t. i. taktiko vboda z iglo, kjer so se manj\xc5\xa1e skupine komandosov izkrcale na sovra\xc5\xbenikovem ozemlju ter uni\xc4\x8devale sovra\xc5\xbenikove naprave in postojanke ter ob vsakem napadu, \xc4\x8de se je le dalo, zajele ve\xc4\x8dje \xc5\xa1tevilo sovra\xc5\xbenikovih vojakov. Eden tak\xc5\xa1nih ve\xc4\x8djih napadov je bil napad na pristani\xc5\xa1\xc4\x8de St. Nazaire 28. marca, v katerem so britanski komadosi uni\xc4\x8dili najve\xc4\x8dji suhi dok v zahodni Evropi. Te izku\xc5\xa1nje so Britanci nameravali uporabiti za nov napad.\n_START_SECTION_\nPriprave\n_START_PARAGRAPH_\nDieppe je majhno francosko pristani\xc5\xa1\xc4\x8de le nekaj ur plovbe od britanske obale in v dosegu britanskega lovskega letalstva. Dostop do kopnega  so z morske strani zapirale ostre skale, pla\xc5\xbee pa so bile prepredene z \xc5\xbei\xc4\x8dnimi ovirami in pod nadzorom mo\xc4\x8dnega nem\xc5\xa1kega obalnega topni\xc5\xa1tva. Mesto skupaj s  pristani\xc5\xa1\xc4\x8dem je bilo na zahodni in vzhodni strani zavarovano s kamnitimi pomoli in zidovi, na obali pa sta stali dve ve\xc4\x8dji obalni topni\xc5\xa1ki  bateriji obrnjeni proti morju. Enotam na obmo\xc4\x8dju Dieppa je v tistem \xc4\x8dasu poveljeval poveljnik 302. nem\xc5\xa1ke divizije, za zra\xc4\x8dno obrambo pa je skrbelo letalstvo stacionirano na bli\xc5\xbenjem letali\xc5\xa1\xc4\x8du. Dodatno za\xc5\xa1\xc4\x8dito pred izkrcanjem na okoli\xc5\xa1kih obalah so zagotavljala tudi ob\xc5\xa1irna minska polja. Nemci so \xc5\xbee dalj \xc4\x8dasa pri\xc4\x8dakovali napad, zato so enote na tem odseku dodatno okrepili._NEWLINE_Operacija je bila razdeljana na tri dele: letalski, pomorski in kopenski del. Kraljeva vojna mornarica je bila zadol\xc5\xbeena za transport in poznej\xc5\xa1o artilerijsko podporo kopenskim silam. Kopenske sile (ve\xc4\x8dinoma Kanad\xc4\x8dani) naj bi izvedle izkrcanje in zavzele pristani\xc5\xa1\xc4\x8de. Kraljevo vojno letalstvo in Kraljevo kanadsko vojno letalstvo sta bila zadol\xc5\xbeena za letalsko podporo kopenskim silam, letalsko varovanje in uni\xc4\x8denje Luftwaffe. Z napadom na Dieppe so \xc5\xbeeleli Britanci pomiriti zaveznike, ki so \xc5\xbeeleli odprtje druge fronte, ob tem drznem napadu pa bi pridobili \xc5\xa1e nekaj dodatnih izku\xc5\xa1enj za naslednji dosti ve\xc4\x8dji desant na francosko obalo. Vendar pa so se problemi pojavili \xc5\xbee na samem za\xc4\x8detku. Mornarica je zahtevala, da bi se izkrcali nekaj kilometrov stran od Dieppa, kopenska vojska pa se je bala te\xc5\xbeav med pohodom do mesta. Zato je zahtevala frontalni napad in predhodno bombardiranje iz zraka in morja. S tem pa nista bila zadovoljna ne mornarica ne letalstvo, saj bi bil dostop do mesta zaradi ru\xc5\xa1evin onemogo\xc4\x8den. Naposled so se le dogovorili, da bo mornari\xc5\xa1ko topni\xc5\xa1tvo podprlo desant, letalstvo in mornarica pa bosta  med zra\xc4\x8dnim desantom v zaledju ustvarili dimno zaveso, vendar pa so kmalu ugotovili, da zra\xc4\x8dni desant ne bo mogo\xc4\x8d zaradi vremenskih razmer, zato so ga opustili. Veliko vlogo pri desantu naj bi odigrali komandosi, ki naj bi onesposobili obalne baterije ter zavzeli polo\xc5\xbeaje pri Pourvillu in Puysu. Naloga je bila skoraj misija nemogo\xc4\x8de, saj ni bila izvedljiva v tako kratkem \xc4\x8dasu od 5.40 do 11.00. Problem so predstavljale tudi komunikacije med posameznimi plovili, k izbolj\xc5\xa1anju razmer pa ni pripomoglo niti dolgotrajno in mu\xc4\x8dno urjenje.\n_START_SECTION_\nOperacija se za\xc4\x8dne\n_START_PARAGRAPH_\nInvazijsko ladjevje je iz pristani\xc5\xa1\xc4\x8d izplulo 18. avgusta 1942. Zaradi temne no\xc4\x8di ga nem\xc5\xa1ka izvidni\xc5\xa1ka letala niso opazila. Vseh 240 ladij se je brez ve\xc4\x8djih te\xc5\xbeav prebilo skozi minsko polje v okolici Dieppa, velike tovorne ladje za prevoz opreme pa so se neopa\xc5\xbeene zasidrale pred mestom. V tistem \xc4\x8dasu Nemci zaradi slabega vremena niso pri\xc4\x8dakovali invazije, zato je ve\xc4\x8dina pilotov na bli\xc5\xbenjem letali\xc5\xa1\xc4\x8du imela prosto, kopenska vojska pa je ostala v polni bojni pripravljenosti. Okoli druge ure zjutraj so nem\xc5\xa1ki radarji izsledili ve\xc4\x8djo skupino ladij, vendar so mislili, da gre za nem\xc5\xa1ki konvoj, ki pluje iz Boulogna v Dieppe zato niso razglasili preplaha. Preplaha niso razglasili niti v trenutku, ko je pravi nem\xc5\xa1ki konvoj naletel na levo krilo britanske flote in je pri\xc5\xa1lo do streljanja, saj je bilo streljanje v tem delu Rokavskega preliva pogosto._NEWLINE_Ob 4.50 zjutraj se je na obalah Dieppa, to\xc4\x8dneje pri Varengevillu, izkrcala prva skupina komandosov, uspe\xc5\xa1no uni\xc4\x8dila obalno baterijo ter se nato ponovno vkrcala na ladje ter izginila v jutranjem mraku. Druga skupina komandosov, namenjenih v Berneval, je zaradi zme\xc5\xa1njave, ki je nastala po spopadu z nem\xc5\xa1kim konvojem, zamudila rok za izkrcanje, zato so jo Nemci pravo\xc4\x8dasno opazili in do desete ure zjutraj tudi uni\xc4\x8dili._NEWLINE_Glavni napad v smeri mesta naj bi izvedel kraljevi kanadski polk, vendar je zaradi napak pri navigaciji pri\xc5\xa1el prepozno ali pa na napa\xc4\x8den kraj. Pri Puysu je pri\xc5\xa1lo do pravega pokola med kanadskimi \xc4\x8detami, zato so \xc5\xbeeleli izvesti evakuacijo pre\xc5\xbeivelih, ki pa se je spremenila v pravo katastrofo in vsi pre\xc5\xbeiveli so padli v nem\xc5\xa1ke roke. Nekoliko bolje je kazalo pri kraju Pourville, kjer so se desantne enote prebijale proti letali\xc5\xa1\xc4\x8du, vendar ga zaradi u\xc4\x8dinkovite nem\xc5\xa1ke obrambe niso nikoli dosegle. Na admiralski ladji zaradi slabih zvez niso vedeli kaj se dogaja na obali, zato so ob 8.30 v boj poslali okrepitve. Po odbitju napada na letali\xc5\xa1\xc4\x8de, so Nemci izvedli protinapad in potisnili Kanad\xc4\x8dane nazaj proti morju, kjer se jih je ve\xc4\x8dina ponovno vkrcala na plovila. Nemci so kljub navzkri\xc5\xbenemu ognju z morja in zraka uspeli zadr\xc5\xbeati desantne \xc4\x8dete. Razen nekaj manj\xc5\xa1ih enot, se nih\xc4\x8de ni prebil v mesto, ki je bilo glavni cilj napada. Desantnim \xc4\x8detam naj bi bilo v pomo\xc4\x8d tudi 28 tankov, ki pa sploh niso uspeli priti dlje od obale, saj so jih ustavile tankovske ovire ali pa so izgubili gosenice. Polo\xc5\xbeaj je za Britance iz minute v minuto postajal vse bolj kriti\xc4\x8den, zato se je med 11.00 in 12.30 za\xc4\x8dela evakuacija, ki pa se je zaradi zmede, ki je nastala zaradi slabe komunikacije spremenila v pravo katastrofo. Le delu kanadskih \xc4\x8det se je uspelo ponovno vkrcati na ladje, preostanek pa je ostal na obali in padel v nem\xc5\xa1ke roke. Invazijsko ladjevje se je nato pod kritjem iz zraka za\xc4\x8delo umikati nazaj proti Angliji.\n_START_SECTION_\nDogodki po operaciji\n_START_PARAGRAPH_\nV bojih so Nemci izgubili 50 letal in imeli 311 mrtvih in 280 ranjenih. Izgube so bile za Britance dosti ve\xc4\x8dje saj so izgubili 119 letal, 34 ladij in okoli 4300 vojakov. Churchill je dogodek pri Dieppu opisal kot >>merjenje mo\xc4\x8di<< in kot drago in neponovljivo preizku\xc5\xa1njo. Neuspeh operacije je med poveljniki povzro\xc4\x8dil nesoglasja, saj bi do podobnega sklepa lahko pri\xc5\xa1li tudi z manj izgubami. Nemci so Britanski poraz izkoristili, da so se hvalili, kako so prepre\xc4\x8dili invazijo, kljub temu, da je Churchill po radiu povedal, da cilj akcije ni bila invazija. Prav zaradi tega se francosko odporni\xc5\xa1ko gibanje bojev ni udele\xc5\xbeilo. Hitler jih je za njihovo nedejavnost nagradil in izpustil ujetnike iz Dieppa in okolice, Petain pa jim je \xc4\x8destital._NEWLINE_Operacija je bila popoln takti\xc4\x8dni poraz, vendar pa so se Britanci iz te izku\xc5\xa1nje veliko nau\xc4\x8dili, prav tako pa so se ob vsem tem nekaj nau\xc4\x8dili tudi Nemci. Ti so za\xc4\x8deli pospe\xc5\xa1eno graditi Atlantski zid, okrepili pa so tudi pristani\xc5\xa1\xc4\x8da. Naredili pa so tudi ve\xc4\x8djo napako, ko so v notranjost Francije preselili oklepne enote in s tem olaj\xc5\xa1ali delo zaveznikom leta 1944, ko so se ti izkrcali v Normandiji. Ocene desantnega napada so razli\xc4\x8dne. Britanci poudarjajo, da je bil osnovni namen operacije preusmeritev nem\xc5\xa1ke pozornosti z vzhodne fronte na zahod in pridobivanje izku\xc5\xa1enj za novo, dosti ve\xc4\x8djo desantno operacijo, do katere naj bi pri\xc5\xa1lo v prihodnjih letih. Sovjetska zveza je menila, da so \xc5\xbeeleli Britanci z desantom dokazati, da je nemogo\xc4\x8de odpreti drugo fronto. Ameri\xc4\x8dani so podprli britansko razlago, a so Britancem zamerili, ker so neuspeh operacije izrabili kot protiargument ameri\xc5\xa1kim na\xc4\x8drtom, ki so invazijo na Evropo predvidevali \xc5\xbee za leto 1942 ali 1943. Spodletela operacija je tako na neki na\xc4\x8din re\xc5\xa1ila zaveznike pred porazom leta 1944, do katerega bi morda pri\xc5\xa1lo zaradi pomankanja izku\xc5\xa1enj in slabega na\xc4\x8drtovanja. Sedaj so \xc5\xbee vedeli za ve\xc4\x8dino pomankljivosti in so se lahko temu primerno pripravili.'